
Beszámoló 


Az Öcsöd Nagyközségi Önkormányzat Képviselő-testületének 
2010. október 14. napján megtartott alakuló üléséről 


A napirend tárgyalása 
A napirend I. pontja 

A Helyi Választási Bizottság elnökének 
Losoncziné Szilágyi Ildikó tájékoztatója a 
választás eredményéről, majd a megbízó- 
levelek átadása. 

A napirend 2. pontja 

A Molnár Bálint polgármester és az ön- 
kormányzati képviselők Balogné Kóródi 
Lenke, Csikász Imre, Enyedi Dezső, Gál 
Imréné, Gere Éva Ildikó, Végné Lapu Juli- 
anna eskütétele. 

A napirend 3. pontja 

Öcsöd Nagyközségi Önkormányzat Kép- 
viselő-testülete a polgármester munka- 
bérének, költségtérítésének megállapítá- 
sáról szóló napirendi pontot megtárgyal- 
ta és elfogadta. 

A napirend 4. pontja 

Molnár Bálint polgármester program- 
jának ismertetése. 

A program alapvető eleme, hogy az új 
képviselő-testülettel megtaláljam a közös 
hangot és jól tudjunk együtt dolgozni 
Öcsöd Nagyközség fejlődése és működte- 
tése érdekében. 

A legfontosabbnak tartom az önkor- 
mányzat kötelező feladatainak maradék- 
talan ellátását. 

Ezek a feladatok az egészségügy, az is- 
kolai oktatás, az óvodai nevelés, a lakos- 
ság egészséges ivóvízzel való ellátása, az 
idősek és a rászorultak támogatása, kom- 
munális feladatok és az alapellátáson túl 
önként vállalt feladatok. 

Ezek az idősek bentlakásos otthona és 
a bölcsőde működtetése. 

Sajnos az alapellátások végzésében nem 
elegendő az állami finanszírozás, így mű- 
ködési forráshiánnyal küszködünk. 

Fontos célnak tekintem a pénzügyi 
egyensúly biztosítását. Ezt a bevételek 
növelésével és a kiadások ésszerű csök- 
kentésével lehet elérni. 

Ennek érdekében takarékossági intéz- 
kedési tervet készítettünk ebben a 
költségvetési évben, amit tovább kell 
folytatni. 

Meg kell vizsgálni a saját bevételeink 
növelését és tenni is kell ennek érdekében. 

A nehéz pénzügyi helyzetben is töre- 
kedni kell a pályázatok beadására és ah- 
hoz a saját erő biztosítására. 

A folyamatban lévő pályázatokat meg 
kell valósítani. 

Még ebben az évben be kell adni az 
ívóvízminőségjavító program II. ütemére 
a pályázatot, jövőre pedig az elhagyott sze- 
métlerakók rekultivációs pályázatát. 

A szennyvízcsatorna építés és szenny- 
víztisztító bővítés II. ütemére ez év július 
19-én beadtuk a pályázatot. Várhatóan 
november hónapban döntenek benne. A 
pozitív döntés után a jövő év tavaszán 
hozzáfoghatunk a munkához. 

A saját erő biztosításához már aláírtam 
az előzetes hiteligérvényt. 

Folyamatosan figyelemmel kísérjük a 
pályázati kiírásokat és a lehetőségekhez 
mérten pályázni kell. Ide sorolom a ját- 
szótér pályázat beadását is, 

Az önkormányzat működtetéséhez 
szükséges volt igénybe venni 110 millió 


forint folyószámla hitelkeretet, amiből 80- 
90 millió forint körül használtunk fel. 

Munkahelyteremtés lehetőségét folya- 
matosan keresni kell. Vállalkozások lete- 
lepítésével közmunka és közcélú munka 
pályázását továbbra is meg kell tenni. 

Az elmúlt időszakban sokat tettünk a 
nagyközség parkosításáért. Magunk állí- 
tottuk elő a virágpalántákat és ültettük ki 
a közterületekre. Fákat ültettünk az Izbéki 
féle temetőbe és a volt szeméttelep terüle- 
tére a kedvező időjárás miatt szinte vala- 
mennyi megfogta. Tovább kell ezt a tevé- 
kenységet folytatni és a lakosságot inspi- 
rálni, hogy ezt a példát kövessék. 

A Hagyományőrző Fesztivált folyama- 
tosan és színvonalasan meg kell tartani a 
lakosság szórakoztatására. 

Tisztelt Képviselő-testület! 

Az általam ismertetett feladatokat csak 
a Képviselő-testülettel és a lakossággal 
együttműködve lehet megvalósítani. 

Kérem Önöket, hogy segítsék e tervek 
megvalósítását! 

folytatás a 2. oldalon 

Dr. Tolnay Gábor: 


Emlékek az öcsödi tűzoltóság történetéből 
(1897-től) 2. rész 


Úgy gondolom, hogy az első jegyzőkönyv megérdemli, hogy 
azt teljes egészében nyilvánosságra hozzuk, hiszen ennek az 
a történelmi jelentősége, hogy ezen a gyűlésen alakult meg az 
öcsödi Önkéntes Tűzoltó Egylet. 

Ehhez szeretnék azonban még egy megjegyzést fűzni: Min- 
den idézőjel (,,") közé tett rész szó- és betűszerinti átírás a jegy- 
zőkönyvből. Ezt annak érdekében alkalmazom így, hogy azok, 
akik esetleg a későbbiek során felhasználják (helytörténeti 
munka, szakdolgozat, cikk stb.) tisztában legyenek azzal, hogy 
mi szerepel a jegyzőkönyvben és mi a ,krónikás" megjegyzése. 
A krónikás megjegyzése minden alkalommal ,kurzív", dőlt 
betűs szedéssel kerül kiemelésre - még zárójelben is. 

sAz öcsödi önkéntes tűzoltó egyesület jegyzőkönyve 1897" 
egy 222 X 334 mm-es nagyságú és 32 mm vastagságú vonalas 
lapokból áll, amely a 177. oldalig számozott, ettől kezdve szá- 
mozatlan, összesen 296 oldalból áll, amelyeken írott szöveg is 
található. Tekintettel a számozatlan oldalakra a hivatkozás min- 
den esetben a jegyzőkönyvi kötetben fellelhető jegyzőkönyvek 
keltezését jelzi. 

.1. Jegyzőkönyv Az ,öcsödi önkéntes tűzoltó egyesület" ala- 
kuló közgyűlésének jegyzőkönyve felvétetett 1897. július 26 án. 
Jelen voltak: Nt (nagytiszteletű) Oláh Antal lelk.(ész), Blaskó 
Lajos, Fejér Béla, Zih Géza, Tolnay Ferencz, Szabó András, Kugler 
János, Osztrovszki Ferencz, Jerabek Dániel, id. Joanovits István, 
Lázár József, Treszkán György, Kóhn Károly, D. Kiss Benjámin, 
Golián Lajos közs. jegyző, J. Papp László közs. bíró, s ezeken 

: kívül az érdemes elöljáróság. 

Tárgy: 

1./ Golián Lajos közs. jegyző ismerteti s előadja az összejöve- 
tel czélját, s felkéri a jelen voltakat egy kor elnök választására, 
ki a gyűlés menetét vezesse, egyszersmind korelnökül Blaskó 
Lajos tak. pénztári igazgató urat ajánlja; kiben a jelen voltak 
bizalma összpontosulván, - Blaskó úr a kor elnökséget elfogad- 
ja s egyben hozzá szól a jelzett tárgy megvitatásához. 

Értesülve van, úgymond, miszerint a községben több lakos 
társunk, kiknek község boldogsága és tűzbiztonsága a legfőbb 
óhajtásuk, - látván az egész országban még Öcsöd községnél is 
sokkal kisebb községek mint iparkodnak a közönség tűzbizton- 
sága érdekében jól szervezett és begyakorlott tűzoltó egyesület 
alakításán, noha az tetemes áldozatot igényel, — községünkben 
egy ,önkéntes tűzoltó egyesületet" akar alakítani. 

Jóllehet, hogy Öcsöd községének vannak ugyan tűzoltó 
szerei, de hogy azok nagyon hiányosak, azt mindenki tud- 
ja; azt is tudja mindenki, hogy egy tűzeset alkalmával, ha 
a szivattyúk a szerencsétlenség helyén ott vannak is, a la- 
kosság nem értvén a felszereléshez, a kezeléshez, — azokkal bán- 
ni nem tud; s hogy a fecskendők a gyakorlatlan kezelők közt 
nem jól működnek, a lakosság nem magában, hanem az elöljá- 
róságban keresi a hibát. 

Ha más kisebb községek okulva az ilyen gyakorlatlanságon 
saját községükben tűzoltó egyesületet alakítottak, — Öcsöd köz- 
sége is okulva az eddigi eseteken, nem maradhat hátra ezen a 
téren, — kell, hogy Öcsöd községében is legyen egy jól szerve- 
zett és begyakorlott tűzoltóság, melynek tagjai a községnek a 
felebaráti szeretettől áthatott tagjaiból kerüljenek ki. Felhívja a 
jelenvoltakat, hogy szóljanak hozzá e tárgyhoz s e neme czél 
elérésében a kezdeményezőket támogassák. 

Blaskó Lajos kor elnök úr előadását és felhívását a jelenvoltak 
lelkesedve fogadták s többek hozzászólása után az , önkéntes 
tűzoltó egyesület" megalakítását egyhangúlag kimondták. 

2./ Miután az Önkéntes tűzoltó egyesület" megalakítása ki- 
mondatott, Blaskó Lajos kor elnök úr bemutatja az , Önkéntes 
tűzoltó egyesület" elkészített alapszabályait[2] felolvasás és el- 
fogadtatás végett. 

Jelenvoltak a felolvasott alapszabályok minden egyes pontját 
megvitatván helyesnek találták, s tételenként elfogadták. A gyű- 
lés megbízza az elnökséget, hogy az alapszabályokat a községi 


elöljáróság útján a magy. kir. belügyminisztériumhoz jóváha- 
gyás végett felterjessze. L 

3./ Következett ezután az , Önkéntes tűzoltó egyesület" tiszti 
karának megválasztása. 

A gyűlésen jelenvoltak a tiszti kart egyhangúlag közfelkiáltás- 
sal választották meg. 

Elnökül Blaskó Lajos takarékpénztári igazgató; alelnökül: 
Tolnay Ferencz; jegyzőül Tóth Imre; pénztárnokul: Szabó And- 
rás; tűzoltó főparancsnokul: Fejér Béla; parancsnokul pedig: 
Zih Géza urakat választották. pi 

Nevezettek a közönség bizalmát megköszönve az , Önkéntes 
tűzoltó egyesületben" a részökre kijelölt állásokat mindannyian 
elfogadták s ezen kijelentéseiket a közönség örömmel vette 
tudomásul. 

4./ Majd az ,önkéntes tűzoltó egyesület" választmányának 
megválasztása következett. 

Blaskó Lajos úr elnöklete alatt a választmányba egyhangúlag 
közfelkiáltással beválasztották: Nt. Oláh Antal, Dr. Baky Endre, 
Golián Lajos, Buzeskó János, Forschner Ferencz, Pecz Lajos, 
id. Johanovics István, Soós István, Tóth Béla és Molnár Béla 
urakat. 

5./ Fejér Béla főparancsnok előadja, hogy miután az , önkén- 
tes tűzoltó egyesület" megalakult, tisztviselőit is megválasztot- 
ta, — nem elég ahoz csak a tiszti kar és a működő tagok, hanem 
szükséges, hogy a parancsnokok és még egy működő tag a tűz- 
oltásban szakszerűen képeztessenek ki. — Ezt pedig éppen most 
könnyen elérheti az egyesület, mivel a , budapesti önkéntes tűz- 
oltó testület a vidéki hasonczélú testületek tagjai számára 20 
napig terjedő ingyen tűzoltói tanfolyamot rendez. Ő, a maga 
részéről kijelenti, miszerint a tanfolyamon a saját költségén részt 
vesz; kéri az egyesületet, hogy ő mellé még két egyént nevezzen 
ki és küldje fel a tanfolyamra, hogy a megalakult egyesületben 
szakavatott tűzoltók is legyenek, kik a működő tagokat a tűzol- 
tás mesterségében szakszerűen kiképezhessék. 

Jelen voltak Fejér Béla főparancsnok ama kijelentését, hogy 
ő a tanfolyamon saját költségén részt vesz, örömmel és köszö- 
nettel fogadták, melléje kiképzés végett Zih Gézát és ifj. Joanovics 
Istvánt ki és küldik fel, — s a gyűlés megbízza az elnökséget a két 
kinevezett tag költségeinek fedezésére szükséges pénz beszer- 
zésére. 

6./ Végül Kugler János úr indítványára 

a jelen voltak az elnökségnek a tapintatos eljárásért s a gyűlés 
vezetéséért köszönetet szavaznak. 

Több tárgy nem lévén a gyűlés eloszlott. 

Kelt mint fent 
Tóth Imre egyl. jegyző 
Jelen jegyzőkönyv alulírottak által hitelesíttetik. 
Öcsöd, 1898. Martius hó 13-án 
Golián Lajos, Johanovics István" 
o j 

Nem telt el sok idő, amikor az öcsödi önkéntes tűzoltóság 
vezetése rádöbbent arra, hogy igen sok tennivaló vár rájuk an- 
nak érdekében, hogy hatékonyan tudjanak működni. Elsősor- 
ban az anyagi eszközök hiánya miatt támadt nehézségek legyő- 
zésére törekedtek. Zih Géza javaslatait a választmányi ülés a el- 
fogadta, aki azt javasolta, hogy gyüjtőíveket tegyenek közzé, 
amelyen adakozásra szólítsák fel a község lakosságát. Ugyanak- 
kor forduljanak ilyen irányú kérelemmel a különböző biztosító 
társaságokhoz is, hiszen nekik is érdekük, hogy minél kevesebb 
tűzeset forduljon elő a községben. . 

Átvették a község kezelésében lévő Lűzollú eosn." "Tot is. 
Ezekkel az a nehézségük támadt a használat során, hogy a kü- 
lönböző méretű csatlakozó helyek miatt nem tudtak egységes 
átmérőjű tömlőket beszerezni. Ezek egységesítése is szükséges- 
sé vált. 

Petry József gyógyszerész 10 Ft-os adományát is jegyzőköny- 
vezték. Folytatjuk! 


